Markobar Pernikahan Adat Mandailing
Markobar > Topot kahanggi

Hata Marsapa Manyurdu:
Assalamualaikum wr wb. Yabó ia mora nami songoni na tobang dohot na toras, tarlobi-lobi ompu rajai sian bagas godang. Baen na adong dope na sangkot syair di bagasan roha, na tungkol boti di bagasan ngadol, na ngot-ngot di bagasan ipon. Ja na marsapa boti marguru sanga pade dope hami surdu burangir nami on, anso bisa doma hami mandokon hatana. Botima hatana Assalamualaikum wr.wb Hata Topot Kahanggi Tompas Bona Bulu: Assalamualaikum wr.wb. Dohot hormat, santabi sappulu, sappulu noli hami marsantabi maradopkon kahanggi, anak boru, mora, mora ni mora, na tobang dohot na toras, tarlobi-lobi ompui rajai na mijur sian bagas godang, umumna hita boti na markoum marsisolkot na adong di bagas parpituan na martua on Olo ia tutu, ditumopot ditumunjung nami onma di borngin ni ari on, onma na mantaringoti domu-domu ni daganak onma di ari na solpui. I pe nian sasudena hami dohot mora sian bagas on mandung dapot panamana Tai rupa songonido, olat mora dopentong dohot anak boruna, angkon na ipajugukdo tongkinnai patik-patik ni paradaton onma di Saba Jior Julu on, onma dalan nami angkan na manyangkili hata-hata paradaton. Jadi on pe so surdu napuran nami, ja na marsapa boti marguru, songon pandokon ni halak, pamuru pamarae di lombang ni sialogo, bahat hami marguru manyapai arana on hami ngada mamboto sanga songondia non panamana. Urang lobina hami bahat mangido moof dohot mangido izin Botima hatana. Assalamualaikum wr.wb. "Setiap kali telah selesai hata marsapa manyurdu, salah satu perwakilan hatobangon atau harajaon menjawab atau mempersilakan permohonan tersebut." Hata Sian Hatobangon/Harajaon?: Assalamualaikum wr.wb. Dohot hormat, santabi sappulu, sappulu noli hami marsantabi maradopkon kahanggi, anak boru, mora, na tobang dohot na toras, tarlobi-lobi ompui rajai sian bagas godang.Di diama nangkinin di hombang ni burangir ni anak boruna na ro sian Barbaran onma satontang angkan na manyalosehi hata-hata paradaton. Anggo ido na tutu na peto dei. Tai songoni dontong rupa, angkon na tartas- tasi homu dontong rura-rura, tartompas homu tano bona bulu, adong dontong syarat rukunna, anso bisama siborang hata on onma tu patik-patik ni paradaton na adong di Saba Jior Julu on sasudena. Baen di son dontong barisan kahanggi ni munu angkan na bisa manyiborangkon hata. Pudu homuma jolo non pokat sanga songondia non panamana, sanga songondia maksud dohot tujuanna. Botima hatana. Assalamualaikum wr.wb. Hata Kahanggi Na Itopot: Assalamualaikum wr.wb. Dohot hormat, santabi sappulu, sappulu noli hami marsantabi maradopkon mora, kahanggi, anak boru, tarlobi-lobi na tobang dohot na toras, songoni juo ompui rajai sian bagas godang, umumna hita boti na markoum marsisolkot na adong di bagas parpunguan na martua on. Olo ia tutu, di diama nangkinin hata na ipatujolo onma kahanggi niba na sian Barbaran i, dohot surdu napuranna onma satontang domu-domu ni daganak di ari na solpui onma rupa mandung dapot panamana. Tai rupa songonido, olat na marmorado songoni na maranak boru dope sian Barbaran dohot Saba Jior Julu on. Jadi onma dah, baen onma ari na uli boti ari na gabe, ro nangkinin surdu napuranna angkan na manyalosehi hata-hata paradaton. 1 pe nian sasudena mandung dapotdo disambut saluangi barisan na tobang dohot na toras, angkon na adongdo syarat rukunna, tartas-tasi rura-rura, tartompas nian bona bulu. Baen di son dontong ni ibana barisan ni kahanggi. Jadi onma dah na mangalusi hata ni barisan na tobang dohot na toras. Baen hamima di son barisan ni kahanggi na sian Barbaran i na adong di Saba Jior Julu on dalan pabotohonnama on tu maradu na tobang dohot na toras, ompui rajai sian bagas godang Hamima di son barisan ni kahanggina onma angkan na manyiborangkon hata tu patik-patik ni paradaton songoni tu mora nami na adong di bagas on. Anggo satontang manastasi rura-rura dohot tompas bona bulu, anggo i na botoma non hami di si, mandung sahatma tangan nami sasudena. Botima dah hatana. Assalamualaikum wr.wb
"Salah satu mewakili atau bisa bergantian berbicara. Jika keduanya bersedia berbicara maka pembicara terakhir selalu dari pihak harajaon."